June Kovach

D **June Kovach** (* 1932 z Chicago; † 30. Oktoober 2010 z Züri) isch e Schwyzer Klavierspiileri un Filmschaffendi amerikaanisch-ungaarischer Häärchumft gsii. Iri Film sin an renommierte Feschtiwäl zaigt woore.

## Lääben un Wäärch
D June Kovach isch z Chicago un z Los Angeles ufgwagse un het zeerscht e Uusbildig as Kunzärtpianischti gmacht. Vu 1949 bis 1961 isch si unter anderem z Wien, z Züri, z London, z Amsterdam un z Turin ufdrätte. Anne 1961 het si iri musikaalisch Karrieere fir dr Film ufgee un het ab doo vor allem mit irem doomoolige Mann Alexander J. Seiler gschafft. As Reschiseeri, Filmeditoori, Toonmaischteri un Mitautoori het si dr Jung Schwyzer Film mitbreegt. Bim Chuurzfilm *In wechselnden Gefällen*, wu anne 1963 an de Filmfeschtspiil vu Cannes mit dr Palme d’or fir dr bescht Chuurzfilm uuszaichnet wooren isch, isch si fir dr Schnitt zueständig gsii. S Trio mit em Alexander Seiler, em Rob Gnant un iiren as Co-Autoori het an verschiidene chuurzformaatige Ufdraagsfilm gschafft, vooreb s dr Dokumäntaarfilm *Siamo italiani* (1964) iber d Situazioon vu italieenische Yywanderer in dr Schwyz drillt het.

S June Kovachs Lääben as Klavierspiileri un d Wettbewäärb fir jungi Talänt hän s Trio zuen eme zweete Dokumäntaarfilm inschpirietz: *Musikwettbewerb*, wu di verschiidene Etappe vum "Geneva International Music Competition" verfolgt het. Är isch 1968 an de Soledurner Filmdääg urufgfiert un begaischteret ufgnuu woore. Druf hän si zwee anderi langi Dokumäntaarfilm in Co-Reschy gmacht, *...Via Zürich* (1967) un *Fifteen* (1968).

Anne 1974 het d Kovach ire eerscht Soolo-Film *Wer einmal lügt oder Viktor und die Erziehung* drillt, un druf *Wollust oder Gutknechts Traum* (1981).*

D Vooraarbete zum Film *Honeyland* sin 1989 an de SoledurnerFilmdääg in ere Uusstellig im [[Kunstmuseum Solothurn|Chunschtmuseum Soledurn]] zaigt woore: "Honeyland. Bilder von Stephane, Materialien zum Film von June Kovach". Iiber zee Joor speeter het si die Brodukzioon abgschlosse, dr Film het 1995 an de Soledurner Filmdääg Premieere ghaa. Ire letscht Film, *Schwarze Blumen*, isch anne 2003 vereffetligt woore.

D June Kovach het si au im Bildigswääse engaschiert: Vu 1995 bis 1996 het si fir s [[BAKOM]] Meedieschaffendi uusbildet un vu 1998 bis 2002 het si as Meediepedagoogi fir d Stiftig Märtplatz gschafft.

D June Kovach un dr Alexander J. Seiler hän si anne 1991 drännt.

== Filmografy ==
* 1964: *Siamo italiani – Die Italiener* – Dokumäntaarfilm, 86 Min. vu dr June Kovach, em Alexander J. Seiler un em Rob Gnant
* 1966: *Im Lauf des Jahres*
* 1967: *Musikwettbewerb* *-* Dokumäntaarfilm, 72 Min. vu dr June Kovach, em Alexander J. Seiler un em Rob Gnant
* 1967: *…via Zürich –* Dokumäntaarfilm, vu dr June Kovach, em Alexander J. Seiler un em Rob Gnant 
* 1968: *Fifteen* – Dokumäntaarfilm, 21 Min. vu dr June Kovach, em Alexander J. Seiler un em Rob Gnant
* 1974: *Wer einmal lügt oder Viktor und die Erziehung* – Dokumäntaarfilm, 68 Min.
* 1981: *Wollust oder Gutknechts Traum* – 58 Min.
* 1995: *Honeyland* – Dokumäntaarfilm 
* 2003: *Schwarze Blumen – Gretlers Panoptikum*

== Weblink ==
* 
* [http://www.swissfilms.ch/de/film_search/filmdetails/-/id_person/2444 d June Kovach] uf Swiss Films
* [http://de.cinebulletin.ch/site/de/cb-hefte/archiv/-432736-abschied-von-june-kovach/abschied-von-june-kovach?bi=432736 *Abschied von June Kovach''], Cinébulletin

## Fueßnote